
Европэм визэншэу кIуэну хуит ящI
Европарламентым и зэхуэсым дыгъуасэ Iэ щытрадзащ Украинэм щыпсэухэр ЕС-м и къэралхэм визэншэу ихьэну хуит зыщI тхылъхэм.
ЩыIэ хабзэм ипкъ иткIэ, а унафэр Европэ Зэгухьэныгъэм и официальнэ къыдэкIыгъуэм къытрадзэрэ махуэ тIощI дэкIмэщ абы къару щигъуэтынур. Ар зытехуэу къалъытэр мэкъуауэгъуэм и 11-рщ.
Къащта унафэм къызэрыщыгъэлъэгъуамкIэ, Украинэм и цIыхухэр илъэс ныкъуэм къриубыдэу махуэ 90-кIэ щыIэну визэншэу кIуэ хъунущ Шенген зонэм хиубыдэ къэрал 26-м, абыхэм ЕС-м хэмыт Исландиери, Лихтенштейнри, Норвегиери, Швейцариери хыхьэу. Апхуэдэу украинхэр а къэралхэм кIуэну хуит щащIри щыубзыхуащ унафэм. Ахэр зыплъыхьакIуэ, я Iыхьлыхэм деж лъагъунлъагъу, е я узыншагъэм кIэлъагъэплъыну кIуэ хъу-ну аращ. Лэжьэн е еджэн щхьэусыгъуэ яIэмэ, абы папщIэ визэ къыIахын хуейщ.
Iэпхъуэшапхъуэр куэдыщэ хъурэ абы гугъуехьхэр къыдэкIуэу хуежьэмэ, Украинэм хуащIа апхуэдэ дэчыхыр Iуахыжыну зэрыхуитри къыщыгъэлъэгъуащ унафэм.
Мардэм хуэдэ тIощIкIэ щIегъу
Зи хьэуар нэхъ фIей дыдэ къалэхэм хабжэ Китайм и щыхьэр Пекин.
ЦIыхум и узыншагъэм зэран хуэхъу пкъыгъуэу абы хэлъыр хуэдэ тIощIкIэ нэхъыбэщ зэрыщытын хуей мардэм нэхърэ. Къалащхьэм и унафэщIхэм цIыхухэм зыхуагъазэ, Iэмал иIэмэ, щIыбым нэхъ мащIэрэ дэтыну. КъыщIэкIын хуей хъуми, маскэхэр зы- Iуалъхьэну.
Дохутырхэм къызэралъытэмкIэ, хьэуам хэлъ пкъыгъуэ мыхъумыщIэхэр цIыхум и Iэпкълъэпкъым куэдыIуэу хыхьэмэ, абыхэм узыфэ зэмылIэужьыгъуэхэр къэгъэхъеинущ, гумрэ лъынтхуэхэмрэ къеуэлIэнкIэ хъунухэри яхэту.
